BANPU งบไตรมาส 1 กำไรทะลุหมื่นล้าน โต 569% อานิสงส์ถ่านหิน-ก๊าซหนุน
BANPU งบไตรมาส 1/65 โกยกำไร 10,264.21 ลบ. โต 569% รับอานิสงส์รายได้ถ่านหิน-ก๊าซธรรมชาติ และรายได้จากธุรกิจไฟฟ้าและไอน้ำ เพิ่มขึ้นก้าวกระโดด
BANPU งบไตรมาส 1/65 โกยกำไร 10,264.21 ลบ. โต 569% รับอานิสงส์รายได้ถ่านหิน-ก๊าซธรรมชาติ และรายได้จากธุรกิจไฟฟ้าและไอน้ำ เพิ่มขึ้นก้าวกระโดด
11 พ.ค. 2565

บริษัท บ้านปู จำกัด (มหาชน) หรือ BANPU รายงานผลการดำเนินงานงวดไตรมาสแรก สิ้นสุด ณ วันที่ 31 มีนาคม 2565 มีดังนี้

บริษัทฯรายงานผลการดำเนินงานไตรมาส 1 ปี 2565 มีกำไรสุทธิ 10,264.21 ล้านบาท เพิ่มขึ้น 568.63% เมื่อเทียบกับงวดเดียวกันของปีก่อนมีกำไรสุทธิ 1,535.11 ล้านบาท
ทั้งนี้ หลักเป็นผลจากการปรับตัวที่สูงขึ้นของราคาตลาดถ่านหิน และก๊าซธรรมชาติ จึงส่งผลดีในภาพรวมต่อกลุ่มบริษัท และในไตรมาสแรกได้รวมผลประกอบการของตลาดโรงไฟฟ้า แห่งใหม่ที่ได้ทำการลงทุนในระหว่างปี สหรัฐอเมริกา 2564 ได้แก่ โรงไฟฟ้าพลังงานก๊าซธรรมชาติ Temple 1 ในประเทศสหรัฐอเมริกา โรงไฟฟ้าพลังงานแสงอาทิตย์ในออสเตรเลีย โรงไฟฟ้าพลังงานลมในประเทศเวียดนาม และโรงไฟฟ้า Nakoso ประเทศญี่ปุ่น รวมถึงกลุ่มบริษัทมีการรับรู้กำไรจากจากการจำหน่ายเงินลงทุนในการร่วมค้า ซึ่งได้เสร็จสิ้นการขายในไตรมาสแรก
โดยรายได้จากการขายรวมจำนวน 1,256 ล้านเหรียญสหรัฐ (เทียบเท่า 41,509 ล้านบาท) เพิ่มขึ้นจำนวน 520 ล้านเหรียญสหรัฐจากไตรมาสเดียวกันของปีก่อน โดยรายได้จากธุรกิจถ่านหินเพิ่มขึ้น 367 ล้านเหรียญสหรัฐ รายได้จากธุรกิจก๊าซเพิ่มขึ้น 93 ล้านเหรียญสหรัฐ ธุรกิจไฟฟ้าไอน้ำและอื่นๆ มีรายได้เพิ่มขึ้น 60 ล้านเหรียญสหรัฐ โดยมีรายละเอียดดังนี้
1.รายได้จากธุรกิจถ่านหิน จำนวน 828 ล้านเหรียญสหรัฐ หรือคิดเป็นสัดส่วนร้อยละ 66 ของรายได้รวม โดยมาจากแหล่งผลิตในสาธารณรัฐอินโดนีเซีย 643 ล้านเหรียญสหรัฐ ตามด้วยแหล่งผลิตในประเทศออสเตรเลีย 147 ล้านเหรียญสหรัฐ และธุรกิจซื้อขายถ่านหินจำนวน 38 ล้านเหรียญสหรัฐ
2.รายได้จากธุรกิจก๊าซในประเทศสหรัฐอเมริกา จำนวน 286 ล้านเหรียญสหรัฐ หรือคิดเป็นร้อยละ 23 ของรายได้รวม
3.รายได้จากธุรกิจไฟฟ้าและไอน้ำจำนวน 126 ล้านเหรียญสหรัฐ หรือคิดเป็นร้อยละ 10 ของรายได้รวม เป็นรายได้จากโรงไฟฟ้าพลังความร้อนร่วม โรงไฟฟ้าพลังงานแสงอาทิตย์ในสาธารณรัฐประชาชนจีน โรงไฟฟ้าพลังงาน แสงอาทิตย์ในประเทศออสเตรเลีย โรงไฟฟ้าพลังงานลมในประเทศเวียดนาม และโรงไฟฟ้าก๊าซธรรมชาติในประเทศสหรัฐอเมริกา
4.รายได้อื่นๆ จำนวน 23 ล้านเหรียญสหรัฐ ส่วนใหญ่เป็นรายได้จากธุรกิจ ซื้อขายไฟฟ้า (Energy Trading) ในประเทศญี่ปุ่น